b"\n_START_ARTICLE_\nTulku\n_START_PARAGRAPH_\nTulku je po tibetanskem verovanju budisti\xc4\x8dni Lama ali drug verski voditelj, ki se je zavestno odlo\xc4\x8dil, da se ponovno rodi, mnogokrat zato, da bi nadaljeval svoje versko poslanstvo. Najbolj znan primer je linija Dalajlam, ki naj bi bili reinkarnacije prej\xc5\xa1njih trinajstih Dalajlam, za\xc4\x8den\xc5\xa1i z Gedunom Drubom (1391 \xe2\x80\x93 1474). Najstarej\xc5\xa1a linija Tulkujev je linija Karmape, duhovnega vodje Karma Kagyu tradicije, ki se je za\xc4\x8dela z D\xc3\xbcsumom Khyenpo (1110-1193).\n_START_SECTION_\nPomen\n_START_PARAGRAPH_\nIzraz Tulku je tibetanski prevod sanskrtskega filozofskega izraza Nirmanakaja. Po filozofskem sistemu\xc2\xa0\xc2\xbbtrikaja\xc2\xab\xc2\xa0ali \xc2\xbbtreh teles\xc2\xab\xc2\xa0Bude je Nirmanakaja telo Bude v fizi\xc4\x8dnem \xc4\x8dlove\xc5\xa1kem telesu. Tako je oseba Siddharta Gautama, zgodovinski Buda, primer Nirmanakaje. V kontekstu tibetanskega budizma se \xc2\xbbTulku\xc2\xab\xc2\xa0na splo\xc5\xa1no nana\xc5\xa1a na telesen obstoj razsvetljenih budisti\xc4\x8dnih mojstrov. Ker naj bi bila reinkarnacija Lame nadaljevanje zavesti njegovega predhodnika v novem telesu, se novo inkarnacijo imenuje Tulku. Na splo\xc5\xa1no se ta beseda uporablja v tak\xc5\xa1nem smislu.\n_START_SECTION_\nZgodovina\n_START_PARAGRAPH_\nInstitucija Tulkuja kot reinkarniranega Lame se je razvila med 12., 13. in 14. stoletjem, ko so razli\xc4\x8dne \xc5\xa1ole tibetanskega budizma za\xc4\x8dele sprejemati mo\xc5\xbenost, da zgledni voditelji ostanejo med ljudmi kot institucije u\xc4\x8diteljev, ki se reinkarnirajo iz enega \xc5\xbeivljenja v naslednjega iz so\xc4\x8dutja do svojih u\xc4\x8dencev. Na tej to\xc4\x8dki se je pojem \xc2\xbbNirmanakaje\xc2\xab\xc2\xa0povezal s pojmom reinkarnacije. Najbolj dramati\xc4\x8dna in v tistem \xc4\x8dasu kontroverzna inovacija je bila ideja, da lahko Tulku podeduje zemlji\xc5\xa1\xc4\x8de, posest (\xc2\xbblabrang\xc2\xab) svoje prej\xc5\xa1nje inkarnacije. To pravilo dedovanja je omogo\xc4\x8dilo porast ogromnega premo\xc5\xbeenja linij reinkarniranih Tulkujev._NEWLINE_Prvi prepoznani Tulku tak\xc5\xa1ne vrste je bil Karmapa, voditelj Karma Kagyu \xc5\xa1ole tibetanskega budizma; natan\xc4\x8dneje prvi, ki je bil prepoznan za reinkarnacijo, je bil drugi Karmapa, Karma Pakshi (1024-1283). Dana\xc5\xa1nji Karmapa je 17. inkarnacija._NEWLINE_Politi\xc4\x8dno dale\xc4\x8d najmo\xc4\x8dnej\xc5\xa1a Tulku linija v zadnjih nekaj stoletjih je linija Dalajlame, ki ima \xc5\xa1tirinajst inkarnacij, za\xc4\x8den\xc5\xa1i z Gedunom Drubom. Naziv \xc2\xbbDalajlame\xc2\xab\xc2\xa0ni bil dodeljen na samem za\xc4\x8detku: druga inkarnacija je bila preprosto prepoznana kot ponovno rojstvo Geduna Druba. Enako je veljalo za tretjo inkarnacijo, Sonama Gyatsa, dokler ni kot odrasel dobil naziva \xc2\xbbDalajlama\xc2\xab. Njegovima predhodnikoma je bil naslov podeljen posthumno._NEWLINE_Lobsang Gyatso (1617-1682), peti Dalajlama, je institucijo Dalajlame uveljavil kot prevladujo\xc4\x8do politi\xc4\x8dno silo v Tibetu. Po tem, ko se je njihova mo\xc4\x8d utrdila, je tibetanska vlada v Lhasi zavrnila prepoznavanje nekaterih pomembnej\xc5\xa1ih Tulkujev. V nekaterih primerih so jih celo prepovedali, \xc4\x8de je prej\xc5\xa1nji nosilec naslova padel v nemilost. Znan primer te kazni je bil Shamarpa, neko\xc4\x8d najmo\xc4\x8dnej\xc5\xa1i podrejenec Karmape, kateremu je Dalajlama leta 1792 z ukazom reinkarniranje prepovedal. Ta prepoved je ostala v veljavi tudi po tem, ko je Dalajlama izgubil oblast v Tibetu v petdesetih letih 20. stoletja, \xc4\x8deprav se je kasneje razkrilo, da je Karmapa v obdobju posredovanja reinkarnacije Sharmape skrivno prepoznaval.\n_START_SECTION_\nZna\xc4\x8dilnosti\n_START_PARAGRAPH_\nTibetolog Fran\xc3\xa7oise Pommaret ocenjuje, da je danes mogo\xc4\x8de najti pribli\xc5\xbeno 500 Tulku linij preko Tibeta, Bhutana, severne Indije, Nepala, Mongolije in ju\xc5\xbenozahodnih provinc Kitajske. Velika ve\xc4\x8dina Tulkujev je mo\xc5\xa1kih, \xc4\x8deprav obstaja tudi manj\xc5\xa1e \xc5\xa1tevilo \xc5\xbeenskih Tulku linij._NEWLINE_Linije Tulkujev so lahko med seboj povezane, na primer Pan\xc4\x8denlama tradicionalno prepozna inkarnacijo Dalajlame in obratno. V ve\xc4\x8dini primerov ni tak\xc5\xa1ne povezave, vendar spo\xc5\xa1tovani Lame vedno preverijo potencialne kandidate. To pogosto vklju\xc4\x8duje teste, na primer, preverjanje, \xc4\x8de otrok prepozna znance ali predmete iz njegovega prej\xc5\xa1njega \xc5\xbeivljenja, ali \xc4\x8de zna odgovoriti na vpra\xc5\xa1anja, ki bi jih lahko poznal samo njegov predhodnik. V knjigi \xc2\xbbMagija in skrivnost v Tibetu\xc2\xab\xc2\xa0Alexandra David-Neel pi\xc5\xa1e: \xc2\xbbDolo\xc4\x8deno \xc5\xa1tevilo predmetov kot so male, obredni predmeti, knjige, \xc4\x8dajne skodelice, itn. je polo\xc5\xbeenih skupaj, in otrok mora izbrati tiste, ki so pripadale preminulemu Tulkuju, s \xc4\x8dimer poka\xc5\xbee, da prepozna stvari, ki so bile \xc2\xbbnjegove\xc2\xab\xc2\xa0v prej\xc5\xa1njem \xc5\xbeivljenju.\xc2\xab Ta postopek je bil uprizorjen v filmu Kundun._NEWLINE_Ko se Tulku bli\xc5\xbea smrti, ga ljudje okoli njega pozorneje poslu\xc5\xa1ajo, da bi lahko dobili klju\xc4\x8d, ki bi jim lahko pomagal najti njegovo reinkarnacijo. V\xc4\x8dasih Tulku za seboj pusti pismo z napovedjo, v katerem opi\xc5\xa1e, kje ga bodo na\xc5\xa1li. Tudi Prerokbe, ki se lahko nana\xc5\xa1ajo na mnoge generacije naprej ali nazaj imajo svojo vlogo._NEWLINE_Medtem ko je ve\xc4\x8dina Tulkujev, zgodovinsko gledano, Tibetancev, so se nekateri rodili tudi v drugih narodih, s katerimi so Tibetanci imeli stike, na primer z Mongoli. Obstajajo tudi Tulkuji, ki so tesno povezani s tibetansko budisti\xc4\x8dno prakso v nekaterih dr\xc5\xbeavah zunaj Tibeta, in po navadi so rojeni v tej dr\xc5\xbeavi; tak\xc5\xa1en primer je Jetsun Dampa iz Mongolije. V sodobnem \xc4\x8dasu, ko tibetanski budizem pridobiva privr\xc5\xbeence po vsem svetu, se  manj\xc5\xa1e \xc5\xa1tevilo Tulkujev najde med zahodnjaki. Morda je versko najpomembnej\xc5\xa1i Tulku Tenzin \xc3\x96sel, rojen leta 1985 \xc5\xa1panskim star\xc5\xa1em, prepoznan kot reinkarnacija Thubtena Yeshe, vplivnega tibetanskega Lame.\n_START_SECTION_\nMednarodna terminologija\n_START_PARAGRAPH_\nTibetanski budizem ni tradicionalna religija le za Tibetance, pa\xc4\x8d pa tudi za Mongole in njihove sorodnike. Mongolski izraz za Tulku je qubil\xce\xb3an, \xc4\x8deprav se tak\xc5\xa1ne osebe lahko naziva tudi s \xc4\x8dastnim nazivom qutu\xce\xb3tu (Tib: 'phags-pa / Skt: \xc4\x81rya), ali hutagt v standardnem Khalkha dialektu._NEWLINE_Sodobna kitajska beseda za Tulku je hu\xc3\xb3f\xc3\xb3, kar dobesedno pomeni \xc2\xbb\xc5\xbeive\xc4\x8di Buda\xc2\xab. Tako se  izraz \xc2\xbb\xc5\xbeive\xc4\x8di Buda\xc2\xab\xc2\xa0v\xc4\x8dasih uporablja kot Tulku, \xc4\x8deprav redko izven kitajskih virov. Tipi\xc4\x8dno poimenovanje v kitajskih virih za mlado inkarnacijo (domnevno mo\xc5\xa1ko) Tulkuja je \xc2\xbbdu\xc5\xa1a fant\xc2\xab."